嘲熱
作者：華岳
朝代：宋

paragraphs: 南方有神名祝融，髮赭面丹唇朱紅。
執鞭入海驅赤龍，火車勒駕燒長空。
千驂萬乘如聯轡，烈焰騰騰灼天地。
九霄烜赫皆甑蒸，四海煎熬俱鼎沸。
流金爍石氣不通，天下俱在紅爐中。
葛衫襟濕疑有雨，羅紈柄折渾無風。
祝融祝融毋太酷，天道炎凉嘗反覆。
看看少皡催戍瓜，盡把凉風散煩溽。